Solidariteit Beweging maan Cyril aan oor moontlike verskerping van inperking - Solidariteit Beweging
Die Solidariteit Beweging het 'n aanmaningsbrief aan President Ramaphosa en die Minister van Samewerkende Regering en Tradisionele Sake, Nkosazana Dlamini-Zuma gestuur, en gemaan dat enige verskerping van die bestaande inperkings ondoeltreffend en verwoestend vir die ekonomie en die landsburgers sal wees.
Dit is te wagte dat Ramaphosa vroeg volgende week die nasie sal toespreek, na oorweging van aanbevelings van 'n verslag van die Departement van Gesondheid.
"Die regering het in die verlede maatreëls afgedwing wat dubbelsinnig, onprakties en irrasioneel is. Ons maan Ramaphosa vriendelik aan dat ons enige verdere irrasionele en onredelike maatreëls in die hof sal uitdaag" sê Flip Buys, Voorsitter van die Solidariteit Beweging.
"Daar word deurlopend vrees aangejaag oor 'n tweede golf en groot gewag gemaak van 'n geringe styg in gevalle. Die werklikheid is dat positiewe gevalle onder 10% van toetsing bly, waar dit 30% van toetsing was toe Suid-Afrika sy kruin bereik het" sê Buys.
"Positiewe gevalle kan maklik manipuleer word om die skyn van 'n tweede golf te skep, deur die toetsing op te stoot. Die ware maatstaaf is egter om die verhouding tussen toetsing en positiewe gevalle te meet" sê Buys.
Die Solidariteit Beweging voer sterk aan dat skerp inperkings nie 'n tasbare verskil maak in positiewe gevalle nie. Maar, daar is beslissende tasbare ekonomiese gevolge in 'n skerp inperking.
• In die tweede kwartaal was 2.2 miljoen mense hul werk kwyt, waar 'n wesenlik gedeelte van die getal die mees kwesbaarstes in Suid-Afrika.
• 'n Verwagte tekort van meer as R 300 miljard aan die invordering van belasting.
• Die BBP het in een kwartaal 16.4% gedaal, waar die daling 51% op 'n jaargrondslag is.
Die Solidariteit Beweging maan die regering ernstig aan om nie enige verskerping van die maatreëls in te stel nie, en sal die nodige regstappe neem sou enige onsinnige en onredelike maatreëls ingestel word.